ฐานะการเงินและผลการดำเนินงาน

  12.1 งบการเงิน

  (1) สรุปรายงานการตรวจสอบของผู้สอบบัญชีในระยะ 3 ปีที่ผ่านมา

  - ผู้สอบบัญชี ได้ให้ความเห็นว่า งบการเงินรวมและงบการเงินของบริษัทฯ
  แสดงฐานะการเงินรวมและฐานะการเงินของบริษัทฯ
  ผลการดำเนินงานรวมและผลการดำเนินงานของบริษัทฯ
  และกระแสเงินสดรวมและกระแสเงินสดของบริษัทฯ
  โดยถูกต้องตามที่ควรในสาระสำคัญตามหลักการบัญชีที่รับรองทั่วไป

(2) สรุปนโยบายบัญชีที่สำคัญเพิ่มเติมในปี 2546

ที่ดิน อาคารและอุปกรณ์ และค่าเสื่อมราคา
แสดงในราคาทุนสุทธิจากค่าเสื่อมราคาสะสมและผลสะสมของขาดทุนจากการด้อยค่าเมื่อสินทรัพย์ถูกขายหรือใช้งาน
โดยบริษัทฯ และบริษัทย่อย
ตัดค่าเสื่อมราคาอาคารและอุปกรณ์โดยวิธีเส้นตรงตามอายุการใช้งานของ สินทรัพย์ ยกเว้น
ท่อส่งน้ำฉะเชิงเทราตัดโดยวิธีผันแปรตามหน่วยผลิตในระยะ 30 ปี

  (3) ตารางสรุปงบการเงิน

  2.1 งบดุล หน่วย : พันบาท

  []

  2.2 งบกำไรขาดทุน หน่วย : พันบาท

[]

2.3 งบกระแสเงินสด หน่วย : พันบาท []

4.  อัตราส่วนทางการเงินที่สำคัญ

  []

2.  คำอธิบายและการวิเคราะห์ฐานะการเงินและผลการดำเนินงาน

ผลการปฏิบัติตามแผนการดำเนินธุรกิจ

ผลการปฏิบัติตามแผนการดำเนินธุรกิจดังกล่าวในรอบปี 2546 เป็นดังนี้

ด้านธุรกิจหลัก

  บริษัทฯ ได้ดำเนินการก่อสร้างโครงการวางท่อส่งน้ำดิบพื้นที่จังหวัดฉะเชิงเทราแล้วเสร็จ
  ซึ่งมีความสามารถในการสูบส่งน้ำได้ประมาณ 65 ล้าน ลบ.ม. ต่อปี
  และได้ทดสอบระบบสูบส่งน้ำเป็นที่เรียบร้อยโดยผลการทดสอบเป็นไปตามปกติ ทั้งนี้บริษัทฯ
  ได้เริ่มให้บริการจำหน่ายน้ำในพื้นที่ดังกล่าวตั้งแต่ช่วงเดือนกรกฎาคม 2546 แก่กลุ่มผู้ใช้น้ำหลัก
  ได้แก่ ประปาบางปะกง ประปาฉะเชิงเทรา นิคมฯ เวลโกรว์ และนิคมฯ อมตะนคร
  รวมถึงได้ก่อสร้างสระสำรองน้ำดิบความจุ 2 ล้าน ลบ.ม. แล้วเสร็จ เพื่อสำรองน้ำดิบแก่ผู้ใช้น้ำ
  และลดความเสี่ยงจากปัญหาขาดแคลนน้ำในช่วงฤดูแล้ง

ด้านธุรกิจเกี่ยวเนื่อง

  ธุรกิจประปา บริษัท ยูนิเวอร์แซล ยูทีลิตี้ส์ จำกัด ซึ่งเป็นผู้บริหารจัดการด้านน้ำประปา
  ได้เริ่มรับรู้รายได้ขั้นต่ำจากการจำหน่ายน้ำประปาตามเงื่อนไขสัญญาสัมปทานประปา 3 พื้นที่
  ได้แก่ ประปาบางปะกง ประปาฉะเชิงเทรา และประปานครสวรรค์ ตั้งแต่กลางปีงบประมาณ
  2546 ที่ผ่านมา รวมทั้ง ได้ลงทุนในโครงการลดน้ำสูญเสียในประปาทั้ง 3 พื้นที่
  เพื่อลดน้ำสูญเสียลงให้เหลือไม่เกินร้อยละ20
  ซึ่งสามารถเรียกเก็บค่าใช้จ่ายดังกล่าวตามสัญญาสัมปทานได้ในระยะเวลา 10 ปี นอกจากนี้
  บริษัทฯ และบริษัท ยูนิเวอร์แซล ยูทีลิตี้ส์ จำกัด
  ได้ดำเนินการเตรียมความพร้อมในการรองรับแผนการแปรรูปกิจการประปา
  ซึ่งคาดว่าจะเกิดขึ้นในปี 2547
  โดยได้ศึกษาแนวทางการดำเนินงานและประสานกับหน่วยงานที่เกี่ยวข้องอย่างต่อเนื่องตามแผนการแปรรูปกิจการประปา
  ซึ่งบริษัทที่ปรึกษาของกระทรวงการคลังได้ประกาศเป็นแนวทางไว้

ธุรกิจอื่น

  บริษัทฯ ได้ร่วมกับ HOBAS Engineering GmbH จดทะเบียนจัดตั้งบริษัทร่วมทุนชื่อบริษัท
  อีสเทิร์น โฮบาส ไพพ์ จำกัด เมื่อ 18 มิถุนายน 2545 ด้วยทุนจดทะเบียนเริ่มต้น 150 ล้านบาท
  เพื่อดำเนินธุรกิจผลิตและจำหน่ายท่อ CC-GRP สำหรับใช้งานในกิจการน้ำดิบ
  น้ำประปาและน้ำเสีย โดยในปัจจุบันการก่อสร้างโรงงานได้แล้วเสร็จ
  และได้ดำเนินการเชิงพาณิชย์แล้วตั้งแต่เดือนเดือน ตุลาคม 2546

12.2.2 รายงานและการวิเคราะห์ฐานะการเงินและผลการดำเนินงาน

การวิเคราะห์ผลการดำเนินงาน

ในรอบปี 2546 เป็นปีที่บริษัทฯ และบริษัทย่อย มีผลการดำเนินงานที่ดีอย่างต่อเนื่อง
เป็นผลจากการพลิกฟื้นของภาวะเศรษฐกิจซึ่งเป็นปัจจัยหนึ่งที่ส่งผลให้กลุ่มบริษัทฯ
มีผลประกอบการที่สูงขึ้น ปัจจัยที่สำคัญอีกประการหนึ่ง ได้แก่
การดำเนินธุรกิจอย่างมีประสิทธิภาพทั้งในด้านการขยายการบริการ การควบคุมรายจ่าย
และการควบคุมภายใน โดยบริษัทฯ
และบริษัทย่อยยังคงเน้นการดำเนินงานที่มีประสิทธิภาพโดยการใช้เทคโนโลยี ได้แก่ ระบบ SCADA
ในการควบคุมระบบสูบส่งน้ำ การวิเคราะห์ต้นทุนพลังงานไฟฟ้าสูบส่งน้ำ และการจัดการเชิงคุณภาพ
รวมทั้งได้พัฒนาการให้บริการแก่ลูกค้าเพื่อสร้างความพึงพอใจสูงสุด อาทิ
การพัฒนาระบบฐานข้อมูลลูกค้า
ทั้งนี้เพื่อเป็นศูนย์กลางการขยายบริการให้แก่ผู้ใช้น้ำได้รับข้อมูลข่าวสารและบริการต่างๆ
ของกลุ่มบริษัทฯ โดยสะดวกยิ่งขึ้น ซึ่งสามารถสรุปผลการดำเนินงานในรอบปีที่ผ่านมา ดังนี้

การวิเคราะห์รายได้

ปี 2546 บริษัทฯ และบริษัทย่อย มีรายได้รวมทั้งสิ้น 1,415.85 ล้านบาท
โดยแบ่งเป็นรายได้จากธุรกิจหลัก คือ การจำหน่ายน้ำดิบประมาณร้อยละ 77 ธุรกิจน้ำประปา
ร้อยละ 9 และธุรกิจน้ำดื่ม ร้อยละ 1 ส่วนที่เหลือเป็นรายได้บริการร้อยละ 8 และรายได้อื่นๆ
รวมร้อยละ 5 โดยมีรายได้รวมเพิ่มขึ้น 256.19 ล้านบาทจากปี 2545 หรือคิดเป็นร้อยละ 22
มีรายละเอียดดังนี้

  - รายได้น้ำดิบ จำนวน 1,090.30 ล้านบาท เพิ่มขึ้น 103.76 ล้านบาท คิดเป็นร้อยละ 11
  สอดคล้องกับปริมาณน้ำดิบที่จำหน่ายเพิ่มขึ้นทั้งในภาคอุตสาหกรรมและอุปโภคบริโภค
  ในจังหวัดระยองและชลบุรี ตามลำดับ

-   รายได้จากธุรกิจประปา จำนวน 122.69 ล้านบาท เพิ่มขึ้น 50 ล้านบาท หรือประมาณร้อยละ
    70 เนื่องจากการเริ่มรับรู้รายได้ขั้นต่ำตามสัญญาสัมปทานของประปานครสวรรค์
    ตั้งแต่ปลายไตรมาส 2/2546 และประปาบางปะกง ประปาฉะเชิงเทรา ตั้งแต่ไตรมาส
    3/2546 รวมถึงรายได้น้ำจำหน่ายของประปาสัตหีบที่เพิ่มขึ้นถึงร้อยละ 112

-   รายได้จากธุรกิจน้ำดื่ม จำนวน 14.07 ล้านบาท ลดลง 4.76 ล้านบาท หรือเท่ากับร้อยละ
    25 สาเหตุจากรายได้จากการจำหน่ายตู้น้ำดื่มในโครงการตู้น้ำดื่มเพื่อชุมชนจำนวน 1,000 ตู้
    ยังไม่สามารถบันทึกเป็นรายได้เนื่องจากอยู่ระหว่างการส่งมอบให้กระทรวงมหาดไทย
    คาดว่าจะสามารถบันทึกเป็นรายได้ประมาณ 80 ล้านบาท ได้ภายในไตรมาสที่ 1/2547

-   รายได้บริการ จำนวน 114.08 ล้านบาท เพิ่มขึ้น 106.78 ล้านบาท
    ซึ่งส่วนใหญ่เป็นรายได้จากโครงการลดน้ำสูญเสียของสัญญากิจการประปาสัมปทาน 3 พื้นที่
    ได้แก่ ประปาบางปะกง ประปาฉะเชิงเทรา และประปานครสวรรค์ ที่บริษัทฯ
    ได้เริ่มดำเนินการตั้งแต่ปลายปีงบประมาณ 2545

-   ดอกเบี้ยรับและรายได้อื่น จำนวน 74.69 ล้านบาท เพิ่มขึ้นเล็กน้อยจำนวน 0.41 ล้านบาท
    หรือคิดเป็นอัตราผลตอบแทนเฉลี่ยร้อยละ 4 โดยบริษัทฯ
    มีนโยบายการบริหารเงินสดระยะสั้นโดยลงทุนในตราสารหนี้ที่มีความเสี่ยงต่ำ

การวิเคราะห์รายจ่าย

ค่าใช้จ่ายดำเนินงานรวมของบริษัทฯ และบริษัทย่อย มีจำนวน 759.54 ล้านบาท เพิ่มขึ้น 208.87
ล้านบาท หรือร้อยละ 38 เนื่องจากสาเหตุหลัก ดังนี้

- ต้นทุนขาย จำนวน 537.43 ล้านบาท เพิ่มขึ้น 117.05 ล้านบาท หรือร้อยละ 28
จากค่าน้ำดิบและค่าไฟฟ้าซึ่งสอดคล้องกับปริมาณการจำหน่ายน้ำดิบและน้ำประปาที่เพิ่มขึ้น
รวมถึงค่าเสื่อมราคาที่เพิ่มขึ้นกว่าร้อยละ 38
จากการเริ่มรับรู้ค่าเสื่อมราคาของโครงการท่อส่งน้ำดิบพื้นที่ฉะเชิงเทรา ซึ่งเริ่มเปิดดำเนินการในปี
2546

- ต้นทุนบริการ จำนวน 83.63 ล้านบาท เพิ่มขึ้น 77.60 ล้านบาท
จากการบันทึกต้นทุนงานลดน้ำสูญเสียในกิจการประปาสัมปทาน 3 พื้นที่
ที่ดำเนินการตามสัญญาสัมปทาน ซึ่งสอดคล้องกับรายได้บริการที่เพิ่มขึ้น

- ด้านค่าใช้จ่ายในการขายและบริหาร จำนวน 118.35 ล้านบาท เพิ่มขึ้น 10.72 ล้านบาท
หรือร้อยละ 10 สาเหตุจาก
การรับพนักงานด้านการตลาดและการผลิตเพิ่มขึ้นเพื่อเตรียมความพร้อมสำหรับดำเนินการเชิงพาณิชย์
ของบจ.อีสเทิร์น โฮบาส ไพพ์

สำหรับดอกเบี้ยจ่าย มีจำนวน 189.42 ล้านบาท เพิ่มขึ้น 48.13 ล้านบาทหรือประมาณร้อยละ 34
เนื่องจากโครงการก่อสร้างส่วนใหญ่แล้วเสร็จ ได้แก่
โครงการวางท่อระบบท่อส่งน้ำดิบพื้นที่จังหวัดฉะเชิงเทรา และสระสำรองน้ำดิบ เป็นต้น

สรุปผลการดำเนินงาน

ในรอบปี 2546 บริษัทฯ และบริษัทย่อย มีผลกำไรสุทธิ จำนวน 352.51 ล้านบาท เพิ่มขึ้นจากปี
2545 จำนวน26.69 ล้านบาท คิดเป็นร้อยละ 8
เป็นผลจากผลประกอบการด้านธุรกิจน้ำดิบที่มียอดจำหน่ายน้ำสูงขึ้นร้อยละ 11
ทำให้มีกำไรสุทธิก่อนหักกำไร/ขาดทุนจากบริษัทย่อย จำนวน 366.73
ล้านบาทคิดเป็นอัตราการเพิ่มร้อยละ 10 ประกอบกับธุรกิจประปา
เริ่มมีผลการดำเนินงานดีขึ้นอย่างต่อเนื่อง โดยมีกำไรสุทธิ 15.01 ล้านบาท เพิ่มขึ้นอัตราร้อยละ
138 ในขณะที่ธุรกิจน้ำดื่มและธุรกิจการผลิตท่อ CC-GRP ขาดทุนสุทธิ 16.86 ล้านบาทและ 12.37
ล้านบาท ตามลำดับ ดังสาเหตุหลักดังได้อธิบายไว้ข้างต้น

อัตราส่วนทางการเงินที่สำคัญ

อัตราส่วนทางการเงิน ปี2546 ปี 2545

- อัตราส่วนกำไรขั้นต้น 56.5 61.4

- อัตราส่วนกำไรสุทธิ 28.5 29.9

- อัตราส่วนหนี้สินต่อส่วนของผู้ถือหุ้น 0.93 0.94

- อัตราผลตอบแทนต่อผู้ถือหุ้น 10.8 10.5

- อัตราผลตอบแทนต่อสินทรัพย์ 5.5 5.4

การวิเคราะห์ด้านฐานะการเงิน

การวิเคราะห์สินทรัพย์

จากผลการดำเนินงานที่ดีขึ้นอย่างต่อเนื่อง บริษัทฯ และบริษัทย่อย มีฐานะการเงินที่มั่นคง
และมีสภาพคล่องสูงส่งผลให้สามารถขยายการลงทุนทั้งในโครงการปัจจุบันและอนาคตได้อย่างต่อเนื่อง
โดย ณ วันที่ 30 กันยายน 2546 บริษัทฯ และบริษัทย่อย มีสินทรัพย์รวม 6,538.94 ล้านบาท
เพิ่มขึ้น 295.39 ล้านบาท หรือร้อยละ 5 เมื่อเทียบกับปี 2545
มีสาเหตุหลักจากการลดลงของเงินสด เงินลงทุนชั่วคราวและสินทรัพย์หมุนเวียนอื่น รวม 150
ล้านบาท และการเพิ่มขึ้นจากการลงทุนของ บจ. อีสเทิร์นโฮบาส ไพพ์ ทั้งเครื่องจักร อุปกรณ์
โรงงานและวัตถุดิบรวม 280 ล้านบาท
และการลงทุนธุรกิจน้ำดิบในโครงการสระสำรองน้ำดิบจำนวน 175 ล้านบาท

การวิเคราะห์หนี้สิน

ณ วันที่ 30 กันยายน 2546 บริษัทฯ และบริษัทย่อย มีหนี้สินรวม 3,129.21 ล้านบาท เพิ่มขึ้น
125.16 ล้านบาท หรือคิดเป็นร้อยละ 4
จากเงินกู้ยืมระยะยาวที่เพิ่มขึ้นสำหรับการลงทุนของบจ.อีสเทิร์น โฮบาส ไพพ์

ทั้งนี้ สัดส่วนของหนี้สินส่วนใหญ่อยู่ในรูปหุ้นกู้ โดยมีสัดส่วนถึงร้อยละ 70 ทั้งนี้
หุ้นกู้ดังกล่าวจะครบกำหนดไถ่ถอนในเดือน กรกฎาคม 2547 ซึ่งบริษัทฯ
อยู่ในระหว่างการจัดเตรียมแผนทางการเงินในการระดมเงินสำหรับการไถ่ถอนหุ้นกู้ดังกล่าว
ตลอดจนการจัดหาแหล่งเงินทุนสำรองสำหรับโครงการลงทุนในอนาคต

การวิเคราะห์ส่วนของผู้ถือหุ้น

สำหรับส่วนของผู้ถือหุ้นของบริษัทฯ และบริษัทย่อย ณ วันที่ 30 กันยายน 2546 มีจำนวน 3,346.92
ล้านบาท เพิ่มขึ้น 156.72 ล้านบาท หรือคิดเป็นร้อยละ 5 สาเหตุจากผลกำไรสุทธิประจำปี 2546
จำนวน 352.51 ล้านบาท สุทธิจากการจ่ายเงินปันผลในรอบปีที่ผ่านมา

การวิเคราะห์กระแสเงินสด

เงินสดและรายการเทียบเท่าเงินสดของบริษัทฯ และบริษัทย่อย ณ วันที่ 30 กันยายน 2546
มีจำนวน 106.92 ล้านบาท ลดลง 44.19 ล้านบาท
โดยมีรายละเอียดของแหล่งที่มาและใช้ไปของเงินสด ในกิจกรรมต่างๆ ดังนี้

  - กระแสเงินสดที่ได้มาจากกิจกรรมการดำเนินงาน จำนวน 405.38 ล้านบาท มีสาเหตุหลักจาก
  กำไรสุทธิประจำปี 2546 ปรับด้วยรายการที่ไม่ใช่เงินสด ได้แก่ ค่าเสื่อมราคา
  และค่าใช้จ่ายตัดบัญชี และปรับด้วยการเปลี่ยนแปลงของสินทรัพย์และหนี้สินจากการดำเนินงาน
  อาทิ การเพิ่มขึ้นของรายการโครงการลดน้ำสูญเสียผ่อนรับชำระภายในระยะเวลา 10
  ปีตามสัญญาสัมปทานประปาทั้ง 3 พื้นที่ เป็นต้น

  - กระแสเงินสดที่ใช้ไปในกิจกรรมการลงทุน จำนวน 410.79 ล้านบาท เพื่อใช้ซื้อที่ดิน อาคาร
  เครื่องจักรและอุปกรณ์ ของบริษัทฯ และบริษัทย่อย ซึ่งส่วนใหญ่เป็นการลงทุนในบจ.อีสเทิร์น
  โฮบาส ไพพ์ และการลงทุนในสระสำรองน้ำดิบพื้นที่ฉะเชิงเทรา

  - กระแสเงินสดที่ใช้ไปในกิจกรรมการจัดหาเงิน จำนวน 31.31 ล้านบาท
  สาเหตุหลักจากการจ่ายเงินปันผลสำหรับปี 2545 สุทธิจากเงินกู้ยืมระยะยาวของบจ.อีสเทิร์น
  โฮบาส ไพพ์ ที่เพิ่มขึ้น

โดยสรุปบริษัทฯ และบริษัทย่อย มีกระแสเงินสดคงเหลือลดลงจากต้นงวด
เป็นผลจากการขยายการลงทุนในทรัพย์สินทั้งบริษัทฯ และบริษัทย่อย
ตลอดจนการใช้เงินสุทธิสำหรับการจ่ายปันผลในกิจกรรมการจัดหาเงิน ทั้งนี้นอกจากเงินสด บริษัทฯ
ยังมีเงินลงทุนระยะสั้นจำนวน 1,591.78 ล้านบาท ซึ่งทำให้บริษัทฯ
ในภาพรวมยังคงมีสภาพคล่องเพียงพอต่อการดำเนินงานและการลงทุน
ตลอดจนการระดมเงินเพื่อชำระคืนหุ้นกู้ในปี 47 ได้